Krašto apsaugos savanorių pajėgų Dariaus ir Girėno apygardos 2-oji rinktinė

KASP Dariaus ir Girėno apygardos 2-oji rinktinė – Lietuvos kariuomenės Krašto apsaugos savanorių pajėgų dalis. Rinktinė įkurta 1991 m. vasario 27 d.

Sudėtis 

Rinktinę sudaro: štabas, 11 kuopų: 10 pėstininkų kuopų, Štabo ir aprūpinimo kuopa.

Kuopavietės išdėstytos Kaune, Jonavoje, Kėdainiuose, Raseiniuose, Šakiuose, Kaišiadoryse.

Vadovybė 
Rinktinės vadas plk. ltn. Egidijus Morkūnas
Štabo viršininkas mjr. Marius Steponavičius
Rinktinės vyriausias puskarininkis srž. mjr. Artūras Miklušis

Uždaviniai 
 rengti karius savanorius ir iš jų suformuotus karinius vienetus Lietuvos Respublikos sausumos teritorijos karinei apsaugai ir gynybai bei priimančiosios šalies paramos teikimui;
palaikyti kovinę parengtį rinktinėje;
rengtis tarptautinėms operacijoms ir dalyvauti jose;
teikti pagalbą kitoms valstybės ir savivaldybių institucijoms;
dalyvauti vykdant kandidatų į tarnybą aktyviajame rezerve paiešką ir pritraukimą.

Tarptautinės operacijos 

Rinktinės kariai dalyvavo tarptautinėse misijose:
 PAG – provincijos atkūrimo grupė, Afganistanas.
 KFOR – taikos rėmimo provincijoje organizavimas, Kosovas.
 ALTHEA – saugios aplinkos politinėms ir ekonominėms reformoms įgyvendinti užtikrinimas, Bosnija ir Hercogovina.
PAV - pajėgų apsaugos vienetas, Malis.

Pokario istorija 

1947 metų gruodžio mėnesį iš 6 atskirų partizanų grupių Biržų krašte sukurta Dariaus ir Girėno apygarda, vadovaujama Petro Tupėno-Ąžuolo, g. 1911 m. Braškių kaime. Apygardos štabo nariais buvo štabo viršininkas Juozas Kučinskas, buvęs Lietuvos kariuomenės karininkas, štabo propagandos ir agitacijos skyriaus viršininkas, laikraščio „Bočių keliais“ redaktorius Baltrėnas-Anupras, štabo karinio parengimo skyriaus viršininkas J.Rastauskas. Apygarda egzistavo labai neilgai, o joje veikę partizanai netrukus prisijungė prie Lietuvos laisvės kovos sąjūdžio Vyčio apygardos tėvūnijos teisėmis.

Rinktinės istorija 
Rinktinės kūrimosi pradžia siejama su 1990 m. kovo 22 d., kai Kauno m. Lietuvos persitvarkymo sąjūdžio įgaliotinių susirinkimo protokole buvo užfiksuota apie savanorių registraciją Kaune.

1990 m. lapkričio 23 dieną Kaune buvo perlaidoti iš Giedraičių mūšio lauko į Kauną atgabenti žuvusio nežinomo kario savanorio palaikai. Pirmieji Kauno savanoriai prisiekė Lietuvos Respublikai, buvo pašventinta rinktinės vėliava.

1991 m. sausio 17 d. Lietuvos Respublikos Savanoriškosios krašto apsaugos įstatymas atvertė naują rinktinės kūrimosi puslapį ir pirmasis Kauno rinktinės vadas Vitalijus Straleckas 1991 m. vasario 27 d. išleido pirmąjį įsakymą, kuriuo buvo paskirti Kauno kuopų vadai. Šio įsakymo paskelbimo data nuo 2009 metų sausio yra laikoma rinktinės įkūrimo diena.

1999 m. sausio 15 d. Krašto apsaugos ministro įsakymu Nr. 64 Kauno apskrities teritorinės gynybos rinktinei suteikiamas Dariaus ir Girėno apygardos 2-oji rinktinės vardas.

Šaltiniai 
 Trečioji savanorių karta, Vytautas Voveris, Vilnius : Lietuvos Respublikos krašto apsaugos ministerija, 2006
 Savanorių žygiai: nepriklausomybės karų atsiminimai / sudaryt. P. Ruseckas, Vilnius : Muzika, 1991
 Teritorinė gynyba: konferencijos medžiaga / Generolo Jono Žemaičio Lietuvos karo akademija : 2001
 A. Seibutis Biržų krašto partizanai 1947–1950 m. balsas.lt

Nuorodos 
 2-osios rinktinės Facebook puslapis 

Lietuvos kariuomenės Sausumos pajėgos